《题文与可画竹上有东坡山谷题识》
明代·何景明

客从南方来见予，手持锦轴长丈馀，云是与可之画苏黄书。

中堂展玩思超忽，四百年来真故物。败素飘零色已改，古墨惨澹神犹发。

文生此竹世希有，一枝不异双琼玖。冥冥烟干动石壁，瑟瑟风叶临窗牖。

笔下何须扫万竿，胸中已自横千亩。眉山长公元擅场，豫章太史谁可当。

片言相推四海重，只字尚使千年藏。客从何处得此幅，令我嗟叹久怜惜。

苏黄不作与可死，人间书画无真迹，劝君宝此勿轻掷。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。